b'\n_START_ARTICLE_\nPedenjped\n_START_PARAGRAPH_\nPedenjped je eden izmed najbolj prepoznavnih de\xc5\xa1kih literarnih likov v  slovenski mladinski knji\xc5\xbeevnosti.\n_START_SECTION_\nKarakter junaka\n_START_PARAGRAPH_\nPedenjped je glavna literarna oseba avtorskih pesmi v slikani\xc5\xa1ki knji\xc5\xbeni obliki. V njih pesnik Niko Grafenauer na humoren in zanimiv na\xc4\x8din predstavi osrednji literarni lik. Zanj lahko re\xc4\x8demo, da na neki na\xc4\x8din potrjuje stereotipno podobo de\xc4\x8dka v mladinski knji\xc5\xbeevnosti. Pedenjped je izredno neurejen, razku\xc5\xa1tran in higiena mu je popolnoma tuja stvar. Pogosto trmari, joka in kuha mulo. Hkrati pa je tudi zelo samostojen, saj kot pravi pesmica Sam:_NEWLINE_Po drugi strani je zelo pogumen, saj se nikogar ne boji, pa tudi \xc4\x8de bi se, bi z njim opravil kar sam. Pedenjped ne bi bil tipi\xc4\x8den de\xc5\xa1ki lik, \xc4\x8de ne bi bil tudi nagajiv, razposajen in sladkosned. Zanimivo je, da ga lahko spoznamo tudi kot zelo u\xc4\x8denega de\xc4\x8dka, ki rad bere knjige, igra pi\xc5\xa1\xc4\x8dal, \xc4\x8deprav ne ravno najbolje in rad ustvarja, \xc5\xa1e posebej slika po steni, kar seveda ni ravno po godu njegovemu o\xc4\x8detu._NEWLINE_Pesnik je o Pedenjpedu zapisal: \xc2\xbbS Pedenjpedom sem se hotel predvsem pribli\xc5\xbeati otro\xc5\xa1kemu na\xc4\x8dinu gledanja na stvari in dogodke, s katerimi se otrok sre\xc4\x8duje v vsakdanjem \xc5\xbeivljenju, obenem pa svoja lastna otro\xc5\xa1ka do\xc5\xbeivetja kakor tudi vtise, ki nastajajo v meni, ko danes opazujem otroke, tako zdru\xc5\xbeiti med sabo, da bo oseba tega junaka kar najbolj privla\xc4\x8dna in zanimiva.\xc2\xab_NEWLINE_Miroslav Ko\xc5\xa1uta pa je o njem zapisal: \xc2\xbbPedenjped je de\xc4\x8dek, ki je velik pedenj in \xc5\xa1e ped. V njem so zdru\xc5\xbeene lastnosti vseh razposajenih in neugnanih mal\xc4\x8dkov. Ni je stvari, ki bi u\xc5\xa1la njegovim radovednim o\xc4\x8dem; rad ima sladkarije, rad se postavlja s kako svojo umetnijo, v\xc4\x8dasih jo po\xc5\xa1teno zagode o\xc4\x8dku in mamici, spet drugi\xc4\x8d je na vso mo\xc4\x8d moder in nedostopen pri svojih vsakdanjih, a neodlo\xc5\xbeljivih opravilih. Bere u\xc4\x8deno in po svoje, kakor smo pred kratkim brali \xc5\xa1e mi vsi, piska kot pravi umetnik na pi\xc5\xa1\xc4\x8dal, pred nobenim pol\xc5\xbeem se ne spla\xc5\xa1i, neizmerno spo\xc5\xa1tuje sladoled in druge dobrote, prav rad pomaga , a je pri tem bolj v nadlogo kot v pomo\xc4\x8d, popravlja ure po hi\xc5\xa1i, ureja promet in klepe\xc4\x8de kot pravo ropotalo, ki ne utihne, dokler ga ne odnesejo spat.\xc2\xab_NEWLINE_Lik Pedenjpeda lahko pove\xc5\xbeemo s \xc5\xa1tevilnimi de\xc5\xa1kimi literarnimi liki, ki se pojavljajo v mladinski literaturi, saj je lik de\xc4\x8dka, ki je nagajiv, razposajen in pogumen zelo pogost. Tako lahko podobnosti najdemo v Levstikovi zbirki Najdihojca, kjer nastopa de\xc5\xa1ki literarni lik, ki je nagajiv, razposajen in dela to, kar mu pa\xc5\xa1e. Podobnosti najdemo tudi v \xc5\xbdupan\xc4\x8di\xc4\x8devemu liku Cicibana, ki je pravi razgraja\xc4\x8d, ki nikoli ne poslu\xc5\xa1a mame. Fran Levstik je uporabil podobno poimenovanje de\xc4\x8dka, to je Pedenj-\xc4\x8dlovek. Npr. v pesmi\xc2\xa0\xc2\xbbPedenj-\xc4\x8dlovek in laket-brada, kako sta se metala\xc2\xab. Pesem \xc2\xbbLaketbrada\xc2\xab\xc2\xa0pa najdemo tudi med Grafenauerjevimi pesmimi.\n_START_SECTION_\nZbirke\n_START_PARAGRAPH_\nPrva pesni\xc5\xa1ka zbirka o Pedenjpedu je vsebovala veliko ve\xc4\x8d pesmi kot jih poznamo iz kasnej\xc5\xa1ih izdaj. Zadnje izdaje Pedenjpeda vsebujejo deset pesmi. Pesni\xc5\xa1ka zbirka o Pedenjpedu, ki je iz\xc5\xa1la leta 1977, pa jih je \xc5\xa1tela kar sedemin\xc5\xa1tirideset. Niko Grafenauer je izdal \xc5\xa1e pesni\xc5\xa1ko zbirko Mo\xc5\xbebeseda Pedenjped, v kateri nadaljuje dogodiv\xc5\xa1\xc4\x8dine Pedenjpeda. V tej zbirki pesnik predstavi pesmi iz prve zbirke, doda pa ji tudi novo, ki se imenuje Pedenjhi\xc5\xa1ica . Pedenjhi\xc5\xa1ica je Grafenauerjeva zadnja pesni\xc5\xa1ka zbirka o Pedenjpedu, v kateri se mu pridru\xc5\xbeijo \xc5\xa1e Muca Copatarica, Huda mravljica, Sovica Oka, Zvezdica Zaspanka, Majhnica in Pika Nogavi\xc4\x8dka. Pedenjped pa se nau\xc4\x8di tudi abecede. 2010 je iz\xc5\xa1la zbirka Brez mo\xc4\x8di je vsak ukrep, Pedenjped ima spet rep\n_START_SECTION_\nIlustracije\n_START_PARAGRAPH_\nSlikanice o Pedenjpedu je ilustriralalo ve\xc4\x8d znanih ilustratorjev. Lidija Osterc  mu je na glavo poveznila velik ciklamen klobuk, oblekla belo srajco z modrim metulj\xc4\x8dkom, rde\xc4\x8de hla\xc4\x8de, \xc4\x8drtaste dokolenke in \xc4\x8drne \xc4\x8devlje. \xc5\xbde na njenih ilustracijah je Pedenjped deloval razposajeno in igrivo, ter nas \xc4\x8dakal z raz\xc5\xa1irjenimi rokami na naslovni strani. Vendar pa se je ilustrator Marjan Man\xc4\x8dek bolj pribli\xc5\xbeal podobi nagajivega in razposajenega Pedenjpeda. Dodal mu je novo podobo z rumeno majico, modrimi hla\xc4\x8dami, rde\xc4\x8dimi \xc4\x8devlji, rumenimi vezalkami in prstom v nosu. Njegove ilustracije se ujemajo z opisom v pesmi Pedenjped:_NEWLINE_ _NEWLINE_    _NEWLINE_Pesni\xc5\xa1ko zbirko V Pedenjpravljico prost vstop je ilustrirala Marija Lucija Stupica. Pedenjpeda je upodobila v zelenih hla\xc4\x8dah, rde\xc4\x8di srajci, z lasmi, ki \xc5\xa1trlijo v nebo, in velikanskim kosom poga\xc4\x8de. V pesmi Sam ima Pedenjped sle\xc4\x8deno srajco in tako ilustratorka predstavi zelene hla\xc4\x8de z naramnicami in belo majico. Ilustratorka Pedenjpeda prika\xc5\xbee kot majhnega fanta okoli katerega so vse stvari zelo velike. Velikanski kos poga\xc4\x8de, velik glavnik, velike sladkarije, velika knjiga in ura, velik kaktus.'